
DECIZIE
Privind aprobarea schemei de ajutor de stat “Finanţarea proiectelor CD&I conform Planului Naţional de Cercetare, Dezvoltare şi Inovare II”

Având în vedere Hotărârea Parlamentului nr. 19/2007 privind modificarea structurii şi componenţei Guvernului, şi Decretul Prezidenţial nr. 379/2007 privind revocarea din funcţie şi numirea unor membri ai Guvernului;

În conformitate cu Hotărârea Guvernului nr. 366/2007 privind organizarea şi funcţionarea Ministerului Educaţiei, Cercetării şi Tineretului, cu modificările şi completările ulterioare;
În temeiul prevederilor art.11 alin. (2) din Hotărârea Guvernului nr. 1449/2005 privind organizarea şi funcţionarea Autorităţii Naţionale pentru Cercetare Ştiinţifică, cu modificările şi completările ulterioare;
În conformitate cu Hotărârea Guvernului nr. 475/2007 privind aprobarea Planului Naţional de Cercetare, Dezvoltare şi Inovare pe perioada 2007-2013 (Planul Naţional II);

Având în vedere Decizia de autorizare C(2007) 6545 a Comisiei Europene;
În conformitate cu Ordonanţa de urgenţă a Guvernului nr.117/2006 privind procedurile naţionale în domeniul ajutorului de stat, aprobată prin Legea nr.137/2007;

În conformitate cu Hotărârea Primului Ministru nr. 181/2006 privind numirea domnului Anton Anton în funcţia de preşedinte al Autorităţii Naţionale pentru Cercetare Ştiinţifică;

În conformitate cu prevederile Ordinului nr. 5412/19.10.2006 privind stabilirea atribuţiilor, competenţelor de coordonare şi delegare a competenţei de ordonator principal de credite domnului Anton Anton,

PREŞEDINTELE AUTORITĂŢII NAŢIONALE PENTRU CERCETARE ŞTIINŢIFICĂ
emite prezenta

DECIZIE

Art.1 Se pune în aplicare schema de ajutor de stat, cu titlul “Finanţarea proiectelor CD&I conform Planului Naţional de Cercetare, Dezvoltare şi Inovare II”, prezentată în Anexa la prezenta decizie,  aprobată de Comisia Europeană prin Decizia de autorizare C(2007) 6545.
Art.2 Pachetele de informaţii pentru programele “Parteneriate” şi “Inovare” ale Planului Naţional de Cercetare, Dezvoltare şi Inovare II vor fi actualizate luând în considerare prevederile prezentei decizii în termen de 30 de zile de la data intrării sale în vigoare.
Art.3 Prezenta decizie şi anexa se publică pe pagina web a Autorităţii Naţionale pentru Cercetare Ştiinţifică, la adresa www.mct.ro. 

Art.4 Direcţiile de specialitate din cadrul Autorităţii Naţionale pentru Cercetare Stiinţifică, precum şi conducătorii de program responsabili, anume Centrul Naţional pentru Management Programe şi Agenţia Managerială pentru Cercetare Ştiinţifică, Inovare şi Transfer Tehnologic “POLITEHNICA”, vor duce la îndeplinire prevederile prezentei decizii. 
Preşedinte,
         Anton ANTON
Bucureşti, Nr. 9451 / Data 21.12.2007

Anexă la Decizia Preşedintelui ANCS nr. 9451 din 21.12.2007
Finanţarea proiectelor CD&I conform Planului Naţional de Cercetare, Dezvoltare şi
Inovare II
Ajutoarele în cadrul schemei se acorda numai dacă îndeplinesc toate condiţiile şi criteriile prevăzute în prezentul act, în limita bugetului disponibil şi al numărului maxim de beneficiari în cadrul schemei. 

1. Obiectivele  schemei

1.1. Crearea de cunoaştere, obţinerea unor rezultate stiinţifice şi tehnologice de vârf, competitive pe plan global, în scopul creşterii vizibilităţii internaţionale a cercetării româneşti şi a transferării rezultatelor în economie şi societate.

1.2. Creşterea competitivităţii economiei româneşti prin inovare, cu impact asupra agenţilor economici şi transferul cunoştinţelor în practica economică.

1.3. Creşterea calităţii sociale prin găsirea de soluţii tehnice şi stiinţifice care susţin dezvoltarea socială şi generează beneficii directe la nivelul societăţii.
2. Baza schemei

Cadrul comunitar privind ajutorul de stat pentru cercetare-dezvoltare-inovare (2006/C 323/01).

3. Autoritatea publică ce implementează schema

MINISTERUL EDUCAŢIEI, CERCETĂRII ŞI TINERETULUI - AUTORITATEA NAŢIONALĂ PENTRU CERCETARE ŞTIINŢIFICĂ prin instituţiile publice subordonate, care vor implementa programele în calitate de conducători de program, respectiv:

1. Agenţia Managerială pentru Cercetare Ştiinţifică şi Transfer Tehnologic „Politehnica” - AMCSIT, pentru programul "INOVARE"; 
2. Centrul Naţional de Management Programe - CNMP, pentru programul "PARTENERIATE ÎN DOMENII S&T PRIORITARE".

4. Baza legală

4.1. Hotărârea Guvernului nr. 475/2007 pentru aprobarea Planului Naţional de cercetare, dezvoltare şi inovare II (numit în continuare PN II) pentru perioada 2007-2013.

4.2. Hotărârea Guvernului nr. 1265/2004 pentru aprobarea normelor metodologice privind contractarea, finanţarea, monitorizarea şi evaluarea programelor, proiectelor de cercetare, dezvoltare şi inovare şi acţiunilor cuprinse în Planul Naţional de cercetare, dezvoltare şi inovare, cu modificările şi completările ulterioare.

4.3. Ordonanţa Guvernului nr. 57/2002 privind cercetarea ştiinţifică şi dezvoltarea tehnologică, aprobată prin Legea nr. 324-2003, cu modificările şi completările ulterioare.

5. Definiţii

(a) “întreprinderi mici şi mijlocii, sau IMM-uri, “întreprinderi mici” şi “întreprinderi mijlocii” sunt acei agenţi economici definiţi conform Regulamentului Comisiei (EC) Nr. 70/2001, sau conform oricărui regulament care îl înlocuieşte pe acesta; 
(b) “întreprindere mare” este agentul economic care nu se încadrează în definiţia întreprinderilor mici şi mijlocii; 
(c) “intensitatea ajutorului” este suma brută a ajutorului, exprimată ca procent din costurile eligibile ale proiectului. Toate sumele utilizate vor fi calculate înainte de deducerea taxelor sau impozitelor. Ajutorul plătit în tranşe va fi actualizat la valoarea lui la momentul acordării grantului. Rata dobânzii ce urmează a fi folosită în scopurile actualizării va fi rata de referinţă aplicabilă în momentul acordării grantului. Intensitatea ajutorului se calculează per beneficiar;

 (d) “organizaţie de cercetare” este o entitate, spre exemplu o universitate sau un institut de cercetare, indiferent de statutul său legal (de drept public sau privat) sau modalităţile de finanţare, al cărei scop principal este de a conduce activităţi de cercetare fundamentală, cercetare industrială sau dezvoltare experimentală şi de a disemina rezultatele sale prin activităţi de educaţie, publicare sau transfer tehnologic; toate profiturile/veniturile excedentare sunt reinvestite în aceste activităţi, diseminarea rezultatelor sau educaţie; agenţii economici care pot exercita o influenţă asupra unei astfel de organizaţii, în calitate de acţionari sau membri, spre exemplu, nu vor beneficia de acces preferenţial la capacităţile de cercetare ale acestei entităţi sau la rezultatele de cercetare generate de aceasta;

 (e) “cercetare fundamentală” reprezintă lucrarea experimentală sau teoretică realizată în principal pentru a dobândi cunoştinţe noi despre cauzele fenomenelor şi faptelor observabile, fără nicio aplicabilitate practică directă sau utilizare avută în vedere;
(f) “cercetare industrială” reprezinta cercetarea planificată sau investigaţia critică ce serveşte la dobândirea unor cunoştinte  şi competenţe noi în vederea dezvoltării de noi produse, procese sau servicii sau la descoperirea unei îmbunătăţiri semnificative a produselor, proceselor sau serviciilor existente. Cuprinde crearea de componente pentru sisteme complexe, necesară pentru cercetarea industrială, în special pentru validarea tehnologică generică şi exclude prototipurile care intră în domeniul de aplicare al dezvoltării experimentale;

(g) “dezvoltare experimentală” reprezintă dobândirea, îmbinarea, consolidarea şi utilizarea cunoştintelor şi competenţelor existente în domeniul ştiinţific, tehnologic, de afaceri şi a altor cunoştinţe şi competenţe relevante, în vederea producerii de planuri sau modele pentru produse, procese şi servicii noi, modificate sau îmbunătăţite. Acestea pot include şi alte activităţi desfăşurate în scopul definirii, planificării şi documentării conceptuale a produselor, proceselor sau serviciilor noi. Activităţile pot cuprinde elaborarea de schiţe, desene, planuri şi alte documentaţii, numai dacă acestea nu sunt destinate uzului comercial. Dezvoltarea de prototipuri şi proiecte pilot cărora li se poate da o utilizare comercială este de asemenea inclusă în cazul în care prototipul este în mod obligatoriu produsul comercial final şi fabricarea sa este prea costisitoare pentru ca acesta să fie utilizat exclusiv în scopuri demonstrative şi de validare. În cazul unei utilizări comerciale ulterioare a proiectelor demonstrative sau pilot, orice venit generat de o astfel de utilizare trebuie dedus din costurile eligibile. Producţia experimentală şi testarea produselor, proceselor şi serviciilor sunt, de asemenea, eligibile, cu condiţia ca aceste produse, procese şi servicii să nu poată fi utilizate sau transformate pentru utilizare în aplicaţii industriale sau în activităţi comerciale. Dezvoltarea experimentală nu include modificările de rutină sau periodice aduse produselor, liniilor de producţie, proceselor de producţie, serviciilor existente şi altor operaţiuni în desfăşurare, chiar dacă astfel de modificări constituie îmbunătăţiri; 

(h) “agent economic” este o instituţie care prestează activităţi cu caracter economic, adică activităţi care constau în oferirea de bunuri şi/sau servicii pe piaţă, indiferent de statutul său legal sau modul de finanţare. Agenţii economici pot fi de tip întreprindere mare, mijlocie sau mică;
(i) “inovare de proces” reprezintă implementarea unei metode noi de producţie sau de livrare sau îmbunătăţită semnificativ (inclusiv schimbări semnificative în tehnici, echipamente şi/sau software). Schimbările sau îmbunătăţirile minore, creşterea în capacitate a producţiei sau serviciilor prin adăugarea unor sisteme industriale sau logistice care sunt similare cu cele aflate în uz, încetarea folosirii unui proces, simpla înlocuire sau extindere a capacităţilor, schimbările rezultate doar din modificarea preţurilor, schimbările sezoniere şi alte schimbări ciclice, comercializarea unor produse noi sau îmbunătăţite semnificativ nu sunt considerate inovaţii; 

  (j) “inovare organizaţională” reprezintă implementarea unei metode noi de organizare în gestionarea afacerii, organizarea locului de muncă sau relaţiile externe ale unui agent economic. Schimbările în gestionarea afacerii, organizarea locului de muncă sau relaţiile externe, care sunt bazate pe metode organizaţionale deja în uz la agentul economic, schimbările în strategia de management, fuzionare şi achiziţionări, încetarea folosirii unui proces, simpla înlocuire sau extindere a capacităţilor, schimbările rezultate doar din modificarea preţurilor, schimbările sezoniere şi alte schimbări ciclice, comercializarea unor produse noi sau îmbunătăţite semnificativ nu sunt considerate inovaţii.

6. Clauza suspensivă
Nu se vor acorda finanţări în cadrul prezentei scheme înainte ca schema să fie aprobată de Comisia Europeană.

7. Modalitatea de acordare a ajutorului în cadrul schemei

Ajutorul se acordă sub formă de granturi nerambursabile în mai multe tranşe. Plata ajutorului către beneficiarii schemei poate fi eşalonată şi pentru perioada de după expirarea duratei schemei, până la finalizarea tuturor acţiunilor cuprinse în PN II, dar nu mai târziu de 2015.  Contractele de finanţare vor fi încheiate cel târziu până în anul 2013.  Contractele vor conţine numărul de tranşe, precum şi valoarea totală a ajutorului, atât cea curentă, cât şi cea actualizată la momentul încheierii contractului. Ajutorul se plăteşte conform tranşelor stabilite în contract.

Contractele de finanţare vor prevedea valoarea totală a ajutorului per proiect per beneficiar, defalcarea pe anii de derulare a proiectului, perioadele de raportare ştiinţifică şi tehnică, procedura de decontare a cheltuielilor după încheierea fiecărei perioade de raportare ştiinţifică şi tehnică şi metodele de efectuare a plăţilor. 
Tranşele şi costurile eligibile pe fiecare perioadă de raportare trebuie să fie prevăzute în contract, la preţurile curente în momentul efectuării plăţilor şi la valoarea actualizată în momentul acordării grantului. Rata dobânzii folosită în scopuri de actualizare va fi rata de referinţă aplicată în momentul grantului
.
Ajutorul de stat se acordă pe bază de avans anual, în limită de până la 30% din valoarea anuală eligibilă a proiectului prevăzută în contract, şi prin decontarea cheltuielilor eligibile după încheierea fiecărei perioade de raportare ştiinţifică şi tehnică, conform planului de eşalonare a plăţilor anexat contractului de finanţare. Se consideră cheltuieli eligibile doar acele cheltuieli efectuate după data semnării contractului, cu excepţia celor efectuate pentru realizarea studiului de fezabilitate aferent proiectului. Totalul cheltuielilor eligibile decontate nu poate depăşi suma contractată. Perioadele de raportare ştiinţifică şi tehnică pot avea o durată de minimum 6 luni şi maximum un an, cu excepţia primului an de derulare a proiectului, pentru care durata poate fi mai mică, dar nu mai puţin de 3 luni.

8. Bugetul şi durata schemei

Durata schemei va fi de 7 ani de la data aprobării acesteia de către Comisia Europenă. Astfel, se intenţionează ca perioada de implementare să fie între 2007 - 2013. Bugetul schemei este de maxim 4.825 milioane lei pe perioada 2007-2013, repartizat anual după cum urmează: 
Tabel 1

	Programe PN II 
	2007
	2008
	2009
	2010
	2011
	2012
	2013
	Total ajutor de stat

	Parteneriate în domeniile S&T prioritare
	97
	416
	672
	700
	280
	325
	310
	2800

	Inovare
	70
	305
	490
	515
	205
	220
	220
	2025

	Total
	167
	721
	1162
	1215
	485
	545
	530
	4825


În cazul proiectelor cu cercetare fundamentală predominantă, ajutorul de stat nu va depaşi 20 milioane EURO per agent economic per proiect/studiu de fezabilitate. 
În cazul proiectelor cu cercetare industrială predominantă, ajutorul de stat nu va depaşi 10 milioane EURO per agent economic per proiect/studiu de fezabilitate. 

Pentru orice alt tip de proiecte, altele decât cele menţionate mai sus, ajutorul de stat nu va depăşi 7,5 milioane EURO per agent economic per proiect/studiu de fezabilitate. 

Pentru proiectele care promovează inovarea organizaţională sau de proces în servicii, ajutorul de stat nu va depăşi 5 milioane per agent economic per proiect.   

9. Beneficiari

9.1. Beneficiarii sunt entităţi legale care au cercetarea şi/sau dezvoltarea tehnolgică în obiectul de activitate şi care prestează activităţi cu caracter economic, respectiv activităţi care constau în oferirea de bunuri şi/sau servicii pe piaţă. Aceştia pot fi: 


A – de drept privat:

a) unităţi de cercetare-dezvoltare organizate ca întreprinderi
;

b) întreprinderi, precum şi structurile acestora, care realizează activităţi de cercetare-dezvoltare;

c) instituţii de învăţământ superior private acreditate sau structuri ale acestora;

d) organizaţii neguvernamentale care realizează activităţi de cercetare-dezvoltare.

B - de drept public:

e) institute sau centre de cercetare-dezvoltare organizate în cadrul societăţilor naţionale, companiilor naţionale şi regiilor autonome; 

f) centre internaţionale de cercetare-dezvoltare înfiinţate în baza unor acorduri internaţionale.

9.2. Beneficiarii sunt numai cei care nu vor fi consideraţi “firme în dificultate”
.
9.3. Beneficiarii de ajutor în cadrul schemei pot activa în toate sectoarele de activitate. Prevederile schemei se aplică tuturor sectoarelor pentru care există reguli comunitare specifice de ajutor de stat, cu excepţia cazurilor în care aceste reguli prevăd altfel
.
9.4. Beneficiarii sunt şi universităţile/organizaţiile de cercetare care desfăşoară atât activităţi economice, cât şi activităţi non-economice, în condiţiile în care acestea nu ţin contabilitate separată pentru cele două activităţi, chiar şi în cazurile în care ajutorul este acordat pentru activitatea non-economică principală
 a acestora. În aceste condiţii, organizaţiile de cercetare sunt calificate drept agenţi economici.

9.5. În cazul unui proiect de colaborare în cadrul schemei, agentul economic participant, care va fi beneficiarul direct în cadrul schemei, nu va primi ajutor de stat indirect prin organizaţia de cercetare parteneră, dacă una din condiţiile de mai jos este îndeplinită: 
- agentul economic participant suportă în totalitate costul proiectului (din ajutor de stat şi din cofinanţare proprie) sau 

- rezultatele proiectului care nu conduc la naşterea unor drepturi de proprietate intelectuală pot fi diseminate pe scară largă şi orice drept de proprietate intelectuală asupra rezultatelor cercetării/dezvoltării/inovării care rezultă din activitatea organizaţiei de cercetare sunt în întregime atribuite organizaţiei în cauză
 sau

- organizaţia de cercetare primeşte de la agenţii economici participanţi compensarea echivalentă la preţul pieţei aferentă drepturilor de proprietate intelectuală care rezultă din activitatea realizată de organizaţie în cadrul proiectului în cauză şi care au fost transferate agentului economic partener
. Orice contribuţie a agentului economic partener la costurile organizaţiei de cercetare va fi dedusă din această compensare.

9.6. În cazul în care nici una din condiţiile menţionate la punctul 9.5 nu este îndeplinită, proiectul realizat în colaborare va fi evaluat individual. Dacă contractul între parteneri demonstrează că drepturile de proprietate intelectuală asupra rezultatelor cercetării/dezvoltării/inovării, cât şi drepturile privind accesul la aceste rezultate sunt alocate partenerilor şi reflectă în mod corespunzător interesele, munca şi contribuţia financiară şi de altă natură a fiecăruia la proiect, atunci nu este implicat ajutorul de stat indirect. Dacă condiţiile prevăzute la punctul 9.5 nu sunt îndeplinite şi nici evaluarea individuală a proiectului realizat în colaborare nu conduce la concluzia că nu este implicat ajutorul de stat indirect, atunci valoarea totală a contribuţiei organizaţiei de cercetare la proiect este considerată ajutor de stat acordat agentului economic. 
În aceste condiţii, ajutorul combinat rezultat din ajutorul de stat direct pentru un anumit proiect de cercetare şi, acolo unde se consideră a fi ajutor, contribuţiile organizaţiilor de cercetare la acel proiect, nu poate depăşi cotele de ajutor aplicabile pentru fiecare agent economic beneficiar. 

9.7. Fiecare aplicant care depune o aplicaţie în cadrul schemei trebuie obligatoriu să se înscrie în prealabil în Registrul Naţional al Potenţialilor Contractori (RPC). Acest registru conţine toate datele de identificare şi situaţiile economico-financiare ale fiecărui aplicant, actualizate (Anexa 1):

· informaţii generale,

· date despre bonitatea beneficiarului, inclusiv resurse umane,

· documente scanate în original: certificat unic de înregistrare, certificat fiscal, act de constituire, statut, ultimul bilanţ contabil, contul de profit şi pierderi,

· structura acţionariatului (persoane fizice şi juridice),

· componenţa organului de conducere/consiliului de administraţie,

· declaraţia pe propria răspundere a aplicantului privind respectarea condiţiilor generale de eligibilitate.

Se va verifica în RPC îndeplinirea anumitor condiţii de eligibilitate a beneficiarilor, precum şi tipul de beneficiar (întreprindere mare, mijlocie sau mică).
9.8. Pentru toti aplicanţii care se declară organizaţii de cercetare, se verifică de către conducătorul de program respectarea simultană a următoarelor condiţii: 

A) Dacă este vorba de o instituţie de învăţământ superior sau dacă activitatea de CD (cod în clasa CAEN 73) este principala activitate din statut sau din actul juridic de înfiinţare,

B) Dacă toate profiturile/veniturile excedentare sunt reinvestite în activităţi de cercetare, diseminare sau de educaţie, conform actului de constituire sau statutului,

C) Dacă, în caz că există agenţi economici care pot exercita influenţă asupra entităţii, ca acţionari sau membri de exemplu, acestea nu au acces preferenţial la capacităţile de cercetare ale organizaţiei de cercetare şi nici la rezultatele de cercetare generate de aceasta (declaraţie pe propria răspundere în acest sens),

D) Dacă în bilanţ sau în balanţă cu situaţia analitică, activităţile non-economice, costurile şi finanţarea acestora sunt prezentate separat de activităţile economice.

Dacă una din condiţiile A, B, C şi D nu este respectată, aplicantul acţionează în calitate de agent economic şi se verifică respectarea criteriilor de acordare a ajutorului de stat.

9.9. Numărul maxim de beneficiari în cadrul schemei va fi de 650.

9.10. Beneficiarul în cadrul schemei va anexa la dosarul înaintat sau va completa în RPC, o declaraţie scrisă pe propria răspundere, însoţită de documente corespunzătoare în vederea verificării îndeplinirii condiţiilor prevăzute la punctele 9.2, 9.7, 9.8.
10.  Programele finanţate în cadrul schemei
10.1. Introducere

10.1.1. Schema de ajutor de stat e alcatuită din două programe ale PN II, respectiv programul Parteneriate şi programul Inovare.

10.1.2. Programele finanţate prin prezenta schemă de ajutor de stat sunt implementate cu ajutorul unui set de instrumente. Fiecare instrument - definit prin obiectivul urmărit în implementare - are anumite proprietăţi caracteristice care nu pot fi schimbate în nicio împrejurare, dar poate fi variat ca dimensiune, durată sau selecţie a activităţilor eligibile. 

10.1.3. Proiectele ce vor fi finanţate în cadrul schemei sunt:


   Tabel 2

	Proiecte
	Descriere
	Activităţi eligibile
	Finanţarea maximă în cadrul unui proiect (EUR)
	Beneficiari

	Proiecte complexe
	Proiecte de cercetare -dezvoltare, individuale sau în colaborare, pentru rezolvarea unor probleme clar identificate în cadrul domeniilor tematice prioritare. 

Este instrumentul principal al programului “Parteneriate”.
	- cercetare fundamentală
- cercetare industrială
- dezvoltare experimentală
- protecţia drepturilor de proprietate intelectuală 

- studii de fezabilitate tehnică
	2.000.000 
	vezi capiltolul 9

	Proiecte CD&I orientate


	Proiecte de CDI, individuale sau în colaborare, la iniţiativa agenţilor economici pentru asimilarea în producţie a rezultatelor cercetării şi crearea de noi produse, tehnologii şi servicii. 
Este instrumentul principal al programului “Inovare”.
	- cercetare fundamentală
- cercetare industrială
- dezvoltare experimentală
- protecţia drepturilor de proprietate intelectuală 

- studii de fezabilitate tehnică 
- inovare de proces şi organizaţională în  servicii

- procurarea de servicii suport şi de consultanţă pentru inovare
	2.000.000
	vezi capitolul 9


Proiectele complexe finanţează următoarele tipuri de activităţi: cercetare fundamentală, cercetare industrială şi dezvoltare experimentală (individual sau în colaborare), activităţi pentru obţinerea şi protejarea drepturilor de proprietate intelectuală şi studii de fezabilitate tehnică. Participarea se face individual sau în colaborare între agenţii economici şi organizaţiile de cercetare.
Rezultatele proiectului se vor disemina pe scară largă prin conferinţe tehnico-ştiinţifice, prin publicare în jurnale ştiinţifice şi tehnice sau în baze de date, sau prin surse software cu acces deschis. Rezultatele proiectului care sunt de natura proprietăţii intelectuale se vor repartiza per partener în conformitate cu Acordul de Parteneriat anexat contractului de finanţare (Anexa 2A) şi se va respecta în principiu contribuţia fiecărui partener la obţinerea acestora. 

În cazul unor proiecte realizate în parteneriat, o condiţie obligatorie în vederea obţinerii de finanţare în cadrul schemei, este ca cel puţin un partener să fie organizaţie de cercetare şi acestui partener să îi revină cel puţin 10% din costurile eligibile ale proiectului. Beneficiarii de ajutor în cadrul proiectelor în parteneriat pot fi oricare din entităţile menţionate în capitolul 9. În cazul colaborării între un agent economic şi o organizaţie de cercetare, cotele maxime de finanţare şi bonusurile specificate în capitolul 11 nu se aplică organizaţiei de cercetare. 

Proiectele de CDI orientate sunt folosite în principal pentru implementarea programului Inovare. În cadrul programului Inovare proiectele orientate sunt propuse la iniţiativa şi în beneficiul unuia sau mai multor agenţi economici care au cercetare-dezvoltare în obiectul de activitate. 

Prin proiectele orientate se acordă ajutor de stat pentru cercetare fundamentală, cercetare industrială, dezvoltare experimentală, activităţi pentru obţinerea şi protejarea drepturilor de proprietate industrială, studii tehnice de fezabilitate, inovare de proces şi organizaţională în servicii, procurarea de servicii suport şi de consultanţă pentru inovare. 

Oricare din entităţile de la capitolul 9 poate beneficia de ajutor de stat pe acest tip de proiect. Proiectul orientat este propus de un agent economic, individual sau în colaborare cu alti agenţi economici şi/sau organizaţii de cercetare. Conducătorul proiectului este agentul economic.
Rezultatele proiectului aparţin în totalitate agentului economic/agenţilor economici beneficiari de ajutor de stat. Distribuţia rezultatelor între mai mulţi agenţi economici participanţi la proiect se face în conformitate cu Acordul de Parteneriat anexat contractului de finanţare (Anexa 2B) şi respectă în principiu contribuţia fiecăruia la obţinerea acestor rezultate.

Costurile proiectului sunt susţinute în întregime de agentul economic/agenţii economici care beneficiază de rezultatele proiectului. Aceste costuri se acoperă din ajutorul de stat furnizat şi din fondurile proprii ale beneficiarului. În cazul unui parteneriat cu o organizaţie de cercetare, activităţile realizate în cadrul proiectului de către organizaţia de cercetare se vor finanţa în totalitate de agentul economic/agenţii economici partener/i. 

Proiectele orientate se finanţează pe tipul de activitate, aplicându-se cotele de finanţare conform capitolului 11. Ajutorul pentru procurarea de servicii suport şi de consultanţă pentru inovare şi cel pentru inovare de proces şi organizaţională în servicii se acordă numai dacă sunt respectate condiţiile prezentate în capitolul 15.
Contractele de finanţare vor conţine prevederi clare referitoare la distribuţia rezultatelor cercetării şi a drepturilor de acces şi de utilizare în conformitate cu precizările din schema pentru fiecare tip de proiect finanţat. 

10.1.4. Achiziţia bunurilor şi serviciilor necesare realizării proiectelor trebuie făcută în conformitate cu Legea nr. 337/2006 privind aprobarea Ordonantei de Urgenţă a Guvernului nr. 34/2006 privind achiziţiile publice, cu modificările şi completările ulterioare. 

10.2. Programul Parteneriate
Obiectiv general: Creşterea competitivităţii CD prin stimularea parteneriatelor în domeniile prioritare, concretizate în tehnologii, produse şi servicii inovative pentru rezolvarea unor probleme complexe şi crearea mecanismelor de implementare. 

Obiective derivate:

OD1. Creşterea capacităţii sectorului de CDI pentru Tehnologia Informaţiei şi Comunicaţiilor în vederea susţinerii societăţii şi economiei bazate pe cunoaştere;

OD2. Creşterea competenţei tehnologice şi promovarea transferului de cunoştinţe şi tehnologii în domeniul energiei, în condiţii de calitate, siguranţă alimentară, cu respectarea principiului dezvoltării durabile;

OD3. Crearea de produse, procese şi tehnologii curate şi valorificarea deşeurilor;

OD4. Fundamentarea ştiinţifică şi dezvoltarea de tehnologii pentru conservarea, reconstrucţia şi consolidarea diversităţii biologice şi ecologice;

OD5. Dezvoltarea cunoaşterii în domeniul amenajării teritoriului în manieră durabilă;

OD6. Optimizarea metodelor de prevenţie a bolilor, dezvoltarea de terapii medicale şi eficientizarea sistemului de sănătate publică;

OD7. Promovarea agriculturii durabile, creşterea securităţii alimentare şi a siguranţei alimentelor;

OD8. Dezvoltarea biotehnologiilor cu impact asupra calităţii vieţii şi dezvoltării economice;

OD9. Dezvoltarea de noi materiale, produse şi procese cu înaltă valoare adăugată;

OD10. Creşterea competitivităţii României în domeniul cercetărilor şi tehnologiilor spaţiale;

OD11. Identificarea şi soluţionarea principalelor probleme sociale legate de educaţie, locuire şi ocupaţie în vederea dezvoltării locale, regionale şi naţionale;

OD12. Creşterea competitivităţii şi creativităţii, a dezvoltării culturii organizaţionale în sistemele economiei, administraţiei publice, educaţiei şi cercetării, în sistemul sanitar şi cel militar;

OD13. Valorificarea şi dezvoltarea patrimoniului cultural naţional;

OD14. Diminuarea inegalităţilor socio - umane şi a disparităţilor regionale.

Direcţie de acţiune: Sprijinirea proiectelor de cercetare – dezvoltare – inovare pe direcţii tematice
.                                                                                                       
Activităţi şi instrumente: 

Programul Parteneriate finanţează diverse tipuri de proiecte complexe: mici, medii şi de anvergură, în funcţie de durata de desfaşurare a proiectului şi dimensiunea grantului..

Proiectul complex se poate particulariza pentru fiecare obiectiv al programului Parteneriate, cu respectarea regulilor generale precizate la 10.1.

Indicatorii prin care se măsoară rezultatele obţinute prin finanţarea programului:

Tabel  3    

	1. Număr de produse şi tehnologii rezultate din activitatea

de cercetare, bazate pe brevete, experimentarea şi verificarea produsului/ prototip/ instalaţie pilot /tehnologiei/ metodei/ sistemului/ serviciului sau inovaţii proprii.

	2. Număr de cereri de brevete depuse

din care

- Naţionale

- EPO (Europa)

- USPTO (SUA)

- Triadice (Europa, SUA, Japonia)

	3. Număr de cereri de brevete acordate 

din care

- Naţionale

- EPO

- USPTO

- Triadice

	4. Număr de articole publicate 

din care:

- în reviste indexate ISI
- în reviste indexate în alte baze de date internaţionale recunoscute

	5. Număr de articole acceptate spre publicare

din care:

- în reviste indexate ISI
- în reviste indexate în alte baze de date internaţionale recunoscute

	6. Număr de produse transferabile

	7. Număr de studii de necesitate publică din care

- de interes naţional

- de interes regional

- de interes local

	8. Număr de IMM participante

	9. Ponderea contribuţiei financiare private pe proiecte

- din care contribuţie financiară directă

	10. Numărul mediu de poziţii echivalente cu normă întreagă

pe proiect, din care:

- doctoranzi
- post-doc

	11. Mobilităţii

din care internaţionale

	12. Valoarea investiţiilor în echipamente pentru proiecte

	13. Rata de succes în depunerile de proiecte

	14. Număr reţele de cercetare susţinute


10.3. Programul Inovare

Obiectiv general: creşterea capacităţii de inovare, dezvoltare tehnologică şi asimilare în producţie a rezultatelor cercetării, în vederea îmbunătăţirii competitivităţii economiei naţionale şi a creşterii calităţii vieţii.

Obiective derivate:

OD1. întărirea capacităţii de inovare a întreprinderilor şi consolidarea contribuţiei lor la crearea de noi produse şi  pieţe bazate pe valorificarea rezultatelor cunoaşterii;

OD2. stimularea parteneriatului dintre agenţi economici şi organizaţii de cercetare;

OD3. dezvoltarea capacităţii de transfer tehnologic în universităţi;

OD4. stimularea capacităţii de absorbţie a rezultatelor CDI de către IMM –uri.

Direcţii de acţiune: Crearea de produse şi tehnologii  la iniţiativa agenţilor economici.

Activităţi şi instrumente: proiectul CDI orientat de inovare şi transfer tehnologic pentru produse / tehnologii / servicii care finanţează cercetare industrială şi dezvoltare experimentală (independente sau în colaborare), precum şi elaborarea de studii de fezabilitate, protejarea drepturilor de proprietate intelectuală şi procurarea de servicii suport şi de consultanţă pentru inovare.

În cadrul programului Inovare, proiectul orientat se poate particulariza pentru fiecare obiectiv al programului cu respectarea regulilor generale menţionate la 10.1.
Indicatorii prin care se măsoară rezultatele obţinute prin finanţarea programului:

Tabel 4

	1. Număr de proiecte CDI finanţate

	2. Rata de succes a solicitărilor de proiecte CDI

	3. Ponderea contribuţiei financiare private pe proiecte CDI, din care 

contribuţie financiară directă

	4. Număr de produse transferabile obţinute

	5. Număr de cereri de brevete depuse în urma proiectelor, din care:

· Naţionale

· EPO (UE)

· USPTO (SUA)

· Triadice (U.E., SUA, Japonia)

	6. Număr de brevete acordate în urma proiectelor, din care:

· Naţionale

· EPO (UE)

· USPTO (SUA)

· Triadice (U.E., SUA, Japonia)

	7. Număr de IMM – uri participante în proiecte

	8. Număr de proiecte de parcuri ştiinţifice

	9. Valoarea tranzacţiilor efectuate în centrele de transfer tehnologic

	10. Număr de centre de brokeraj susţinute

	11. Număr de incubatoare tehnologice sprijinite

	12. Număr de reţele inovative sprijinite

	13. Număr de platforme tehnologice sprijinite

	14. Valoarea investiţiei în infrastructură de certificare a calităţii

	15. Număr de laboratoare de certificare a calităţii acreditate

	16. Număr unităţi CDI care au implementat sisteme de management al calităţii

	17. Valoarea proiectelor CDI desfăşurate în cadrul concursurilor naţionale de inovare

	18. Valoarea premiilor oferite în cadrul concursurilor naţionale de inovare


11. Intensitatea ajutorului de stat 
11.1. Cotele de bază de finanţare a activităţilor de cercetare-dezvoltare sunt, ca procent din costurile eligibile, următoarele:
- 100% pentru cercetarea fundamentală;

- 50% pentru cercetarea industrială;

- 25% pentru dezvoltarea experimentală.
Intensitatea ajutorului trebuie stabilită pentru fiecare beneficiar de ajutor de stat, inclusiv într-un proiect în colaborare. 
11.2. Pentru cercetarea industrială şi dezvoltarea experimentală se va acorda la cotele de bază un bonus de 10% pentru întreprinderile mijlocii şi de 20% pentru întreprinderile mici.
11.3. Pentru cercetarea industrială şi dezvoltarea experimentală se va acorda la cotele de bază un bonus de 15%, până la o intensitate maximă de 80% pentru cercetarea industrială şi 60% pentru dezvoltarea experimentală, dacă:

a) proiectul implică colaborare efectivă între cel puţin 2 agenţi economici care sunt independenţi unul de celălalt şi următoarele condiţii sunt îndeplinite:

- un agent economic nu suportă singur mai mult de 70% din costurile eligibile aferente proiectului;

- proiectul în cauză implică colaborarea cu cel puţin un IMM sau este transfrontalier astfel încât să se poată concluziona că activităţile de cercetare – dezvoltare se realizează în cel putin 2 state membre.

b) proiectul implică colaborare efectivă între un agent economic şi o organizaţie de cercetare, în special în contextul coordonării politicilor naţionale în domeniul cercetării-dezvoltării, şi următoarele condiţii sunt îndeplininte:

- organizaţia de cercetare suportă cel puţin 10% din costurile eligibile ale proiectului;

- organizaţia de cercetare are dreptul de a publica rezultatele obţinute din activităţile realizate de aceasta în cadrul proiectului.

c) doar în cazul cercetării industriale, dacă rezultatele proiectului se vor disemina pe scară largă prin conferinţe tehnico-ştiinţifice, prin publicare în jurnale ştiinţifice şi tehnice sau în baze de date cu acces liber (baze de date unde datele neprelucrate ale cercetării pot fi accesate de oricine), sau prin surse software cu acces deschis.

Menţionăm  că, în sensul celor prevăzute la literele a) şi b) subcontractarea nu este considerată colaborare efectivă.
Pentru proiectul complex condiţiile b) şi c) sunt automat îndeplinite datorită modului în care acest proiect a fost definit, iar bonusul se aplică automat. Pentru proiectul orientat se primeşte bonus dacă sunt îndeplinite condiţiile a), sau/şi c), care trebuie verificate înainte de acordarea bonusului.

În cazul cooperarii între un agent economic şi o organizaţie de cercetare, cotele maxime de ajutor de stat şi bonusurile nu se aplică în cazul organizaţiei de cercetare. Ajutorul combinat rezultat din ajutorul de stat direct pentru un anumit proiect de cercetare şi, acolo unde se consideră a fi ajutor, contribuţiile organizaţiilor de cercetare la acel proiect, nu poate depăşi intensităţile de ajutor de stat aplicabile pentru fiecare agent economic beneficiar. 

11.4. Pentru toate activităţile finanţate în cadrul schemei se pot  aplica următoarele cote maxime de finanţare, ca procent din costurile eligibile: 
Tabel 5
	
	Proiecte complexe
	Proiecte CDI orientate

	Tipul întreprinderii (1) :
	Mare
	Mijlocie
	Mică
	Mare
	Mijlocie
	Mică

	Cercetare fundamentală
	100%
	100%

	Cercetare industială
	65% 
	75%
	80%
	65% 
	75% 
	80% 

	Dezvoltare experimentală
	40%
	50%
	60%
	40% 
	50% 
	60% 

	Studii de fezabilitate tehnică (pentru cercetare industrială )
	65% 
	75%
	65% 
	75%

	Studii de fezabilitate (pentru dezvoltare experimentală)
	40% 
	50%
	40% 
	50%

	Protejarea drepturilor de proprietare industrială  (pentru cercetare fundamentală)
	-
	100%
	-
	100%

	Protejarea drepturilor de proprietate industrială (pentru cercetare industrială)
	-
	60%
	70%
	-
	60%
	70%

	Protejarea drepturilor de proprietate industrială (pentru dezvoltare experimentală)
	- 
	35%
	45%
	-
	35%
	45%

	Inovare organizaţională şi de proces în servicii
	-
	15% 

(2)
	25%
	35%

	Servicii suport şi de consultanţă pentru inovare
	-
	-
	Max.0,2 mil. Euro per 3 ani  (3)


(1) Agenţii economici sunt de 3 categorii: întreprinderi mari, mijlocii şi mici conform definiţiilor 5. (a) şi 5. (b) din schema.
(2) Întreprinderile mari sunt eligibile pentru inovarea de proces şi organizaţională în servicii doar dacă colaborează cu IMM-uri în această activitate, iar IMM-urilor le revin cel putin 30% din costurile totale eligibile.  

(3) Dacă furnizorul de servicii nu beneficiază de o certificare naţională sau europeană, ajutorul nu poate acoperi mai mult de 75% din costurile eligibile. 
11.5. Pentru serviciile suport şi de consultanţă pentru inovare valoarea maximă a ajutorului este 200 000 Euro per beneficiar în cadrul unei perioade de 3 ani.  

11.6. Pentru protejarea drepturilor de proprietare industrială pentru IMM-uri intensitatea ajutorului nu poate depăşi cota aferentă activităţii de cercetare-dezvoltare din care a rezultat dreptul de proprietate industrială în cauză.

12. Costuri eligibile
12.1. În cadrul activităţilor de cercetare fundamentală, cercetare industrială şi dezvoltare experimentală sunt eligibile următoarele tipuri de costuri: 

(a) costuri de personal (cercetători, tehnicieni şi personal auxiliar angajaţi pe perioada derulării proiectului de cercetare);
(b) costuri pentru achiziţii de instrumente şi echipamente necesare pentru realizarea proiectului de cercetare. Dacă aceste instrumente şi echipamente au o durată de funcţionare mai mare decât durata proiectului de cercetare, sunt eligibile doar costurile de amortizare pe durata proiectului, calculate pe baza practicilor contabile reglementate;
(c) costurile clădirii sau terenului, utilizate pentru realizarea proiectului de cercetare, înregistrate pe durata realizării acestuia. Referitor la clădiri, sunt considerate eligibile doar costurile de amortizare care corespund duratei proiectului de cercetare, calculate pe baza practicilor contabile reglementate. Pentru teren sunt eligibile costurile transferului comercial sau costurile de capital reale implicate;
(d) costuri pentru cercetare contractată, pentru achiziţii de cunoştinţe tehnice şi de brevete sau de drepturi de utilizare a acestora din surse externe la preţul pieţei, în cazul în care tranzacţia s-a făcut obiectiv şi nu există niciun element de fraudă implicat, precum şi costuri pentru achiziţii de servicii de consultanţă şi servicii echivalente folosite exclusiv pentru activitatea de cercetare;
(e) cheltuieli de regie implicate de proiectul de cercetare; 
(f) alte cheltuieli de operare, inclusiv costuri de materiale, consumabile şi produse similare necesare pentru activitatea de cercetare.
12.2. Pentru studii de fezabilitate tehnică sunt eligibile costurile studiilor pregătitoare pentru activităţile de cercetare industrială sau dezvoltare experimentală.  

 12.3. Privind drepturile de proprietate industrială pentru IMM-uri, costurile eligibile sunt: 
(a) toate costurile care preced obţinerea drepturilor în prima jurisdicţie legală, incluzând costuri referitoare la pregătirea, depunerea şi urmărirea aplicaţiei, precum şi costurile rezultate din reînnoirea aplicaţiei înainte de acordarea acestor drepturi; 

(b) traduceri şi alte costuri legate de obţinerea şi/sau validarea drepturilor în alte jurisdicţii legale; 
(c) costuri rezultate din susţinerea dreptului în timpul prelucrării oficiale a aplicaţiei şi în eventuale proceduri de contestaţie, chiar dacă aceste costuri apar după ce dreptul a fost acordat. 
12.4. Pentru servicii de consultanţă pentru inovare şi pentru servicii suport pentru inovare, costurile eligibile sunt: 

— pentru servicii de consultanţă pentru inovare, următoarele: 

consultanţă în management, asistenţă tehnologică, servicii de transfer tehnologic, instruire, consultanţă pentru achiziţia, protecţia şi comercializarea drepturilor de proprietate industrială şi pentru acordurile de licenţă, consultanţă pentru utilizarea standardelor;  

— pentru servicii suport pentru inovare, următoarele: 

închiriere de spaţii pentru birouri, taxe de acces la bănci de date, abonamente la biblioteci de specialitate, achiziţia de servicii de cercetare de piaţă, utilizare de laboratoare de specialitate, costuri pentru certificarea, testarea şi marcarea calităţii. 
 12.5. Costurile eligibile pentru inovare de proces şi organizaţională în servicii sunt aceleaşi cu cele pentru ajutor acordat proiectelor de CD. În cazul inovării organizaţionale, însă, costurile instrumentelor şi echipamentelor acoperî doar costurile instrumentelor şi echipamentelor de Tehnologia Informaţiei şi Comunicaţiilor.
12.6. Lista cheltuielilor, defalcată pe activităţi şi categorii, trebuie să fie conformă cu planul de realizare a proiectului şi să respecte prevederile acestei secţiuni privind costurile eligibile pentru beneficiarii ajutorului de stat. 
 13. Efectul stimulator
13.1. Acordarea ajutorului trebuie sa aibă ca rezultat intensificarea activităţilor de cercetare-dezvoltare şi inovare la nivelul beneficiarului. Efectul direct al ajutorului asupra activităţilor de CDI se va materializa în  creşterea acestora în mărime, raza de acţiune, volum de cheltuieli şi viteză. 
13.2. Se va considera că ajutorul de stat nu are efect stimulator în toate cazurile în care activitatea de cercetare-dezvoltare şi inovare a început deja înaintea depunerii de către beneficiar a cererii de finanţare pentru obţinerea ajutorului. Aceasta nu se referă la situaţia în care potenţialul beneficiar a realizat studii de fezabilitate pentru proiectul respectiv.
13.3. Dacă proiectul de CDI nu a început înainte de aprobarea cererii de finanţare este automat îndeplinit efectul stimulator în următoarele situaţii:

- ajutor pentru proiect şi studii de fezabilitate unde beneficiarul este un IMM şi unde valoarea ajutorului este sub 7,5 milioane euro per proiect per IMM;

- ajutor pentru protejarea drepturilor de proprietate industrială pentru IMM-uri;

- ajutor pentru servicii suport şi de consultanţă pentru inovare.

13.4. Pentru toate celelalte măsuri, inclusiv ajutorul pentru întreprinderile mari, şi ajutorul pentru inovarea de proces şi organizaţională în servicii, efectul stimulator trebuie examinat de către autorităţile finanţatoare înaintea acordării grantului. Evaluarea efectului stimulator se va baza pe indicatori cantitativi, cum ar fi: creşterea cheltuielilor private în CDI, număr de de locuri de muncă menţinute/create în CDI, creşterea numărului de brevete, creşterea numărului de publicaţii ştiinţifice, creşterea participării la proiecte internaţionale, creşterea numărului de produse, procese şi servicii noi/îmbunătăţite etc.

În aceste cazuri fiecare potenţial beneficiar trebuie să prezinte în cererea de finanţare date suficiente din care conducătorul de program să poată evalua dacă rezultatul ajutorului de stat va conduce la dezvoltarea activităţii de cercetare. 

13.5. Ajutorul individual prin schemă va fi acordat numai după ce a fost verificată existenţa efectului stimulator.
 14. Cumul

Cotele maxime de finanţare permise de schemă se aplică indiferent de sursa fondurilor publice implicate, cu excepţia contextului specific şi limitat al condiţiilor stabilite pentru finanţarea comunitară în cadrul Programelor Cadru de Cercetare, Dezvoltare Tehnologică şi Demonstraţie, adoptate în conformitate cu Titlul XVIII din Tratatul CE şi Titlul II din Tratatul Euratom.
Ajutorul este acordat în cadrul schemei doar pentru proiectele care nu sunt şi nu au fost finanţate înainte din alte fonduri publice, inclusiv ajutor de minimis, pentru aceleaşi costuri eligibile (în concordanţă cu declaraţiile beneficiarilor din Anexele 3 şi 4). Conducătorii de program trebuie să verifice respectarea acestei prevederi.
15. Metodologia de evaluare a propunerilor de proiecte ce urmează a fi finanţate în cadrul schemei

15.1. Înainte de acordarea de finanţare în cadrul schemei se va verifica respectarea tuturor criteriilor menţionate în schemă. Astfel, cererea de finanţare şi/sau, acolo unde este cazul, declaraţiile pe propria răspundere vor conţine următoarele:

- date economico-financiare prin care să se demonstreze că beneficiarul nu este “firmă în dificultate”;

- sectorul/sectoarele în care se acordă ajutorul în cadrul schemei;

- informaţii privind respectarea prevederilor referitoare la cumul;

- activităţile eligibile pe tipul de proiect (conform capitolului 10) pentru care se solicită ajutor de stat;
- structura parteneriatului şi condiţiile de participare conform capitolului 10.
15.2. Se verifică mai întâi respectarea termenului de depunere şi existenţa tuturor documentelor solicitate.
În continuare, conducătorul de program verifică în RPC tipul de beneficiar (întreprindere mică, mijlocie sau mare) şi îndeplinirea condiţiilor generale de eligibilitate a beneficiarilor:

a) nu este firmă în dificultate (se verifică datele actualizate privind Bonitatea conţinute în RPC şi declaraţia pe propria răspundere cum că nu există nicio condiţie care să ducă la concluzia că firma poate fi declarată “firmă în dificultate”),

b) nu este declarat în stare de incapacitate de plată (declaraţia pe proprie răspundere din RPC)

c) nu are conturile blocate (declaraţia pe proprie răspundere din RPC),
d) nu se face vinovat de declaraţii inexacte cu privire la informaţiile solicitate (declaraţia pe proprie răspundere din RPC), 
e) nu a încălcat prevederile nici unui alt contract de finanţare încheiat anterior cu o autoritate contractanta (declaraţia pe proprie răspundere din RPC),
f) are activitatea de cercetare-dezvoltare în obiectul de activitate, 
g) are cel puţin un bilanţ contabil încheiat şi a înregistrat profit în ultimul an (numai pentru programul Inovare);
h) respectă prevederile referitoare la cumul (din declaraţia pe propria răspundere privind cumulul).
Firma în dificultate, în conformitate cu Liniile Directoare comunitare cu privire la ajutorul de stat pentru salvarea şi restructurarea întreprinderilor în dificultate, (2004/C 244/02), se referă la:

a) societăţile cu răspundere limitată, când se constată pierderea a mai mult de jumătate din capitalul social şi a mai mult de un sfert din capital în ultimele 12 luni;

b) societăţile în care cel puţin o parte din asociaţi răspund nelimitat de datoriile întreprinderii, atunci când s-a pierdut mai mult de jumătate din capitalul propriu, aşa cum reiese din evidenţele contabile ale societăţii, şi când mai mult de un sfert din acest capital s-a pierdut în decursul ultimelor 12 luni;

c) întreprinderile de orice forma juridică, când respectiva întreprindere întruneşte condiţiile pentru a fi supusă unei proceduri prevăzute de legislaţia privind procedura reorganizării judiciare şi a falimentului. 
Chiar în cazul în care nici una din conditiile a), b) sau c) nu este îndeplinită, o firmă este considerată în dificultate când prezintă simultan următoarele simptome: cifra de afaceri este în scădere, înregistrează pierderi, acumulează datorii, scade fluxul de numerar.
Vor fi eliminate din competiţie propunerile de proiecte ale aplicanţilor care nu sunt înscrisi în RPC, propunerile de proiecte care nu respectă condiţiile generale de eligibilitate, cele incomplete şi cele depuse după încheierea termenului de depunere.

15.3. În faza următoare, conducătorul de program verifică respectarea următoarelor criterii suplimentare de eligibilitate:

a) proiectul propus se încadrează în obiectivele programului şi/sau direcţia de cercetare;

b) proiectul propus respectă condiţiile obligatorii impuse prin tipul de proiect, conform capitolului 10:

· ajutorul este solicitat pentru activităţi eligibile în funcţie de tipul de proiect; 

· pentru proiectele complexe în colaborare, cel putin un participant este o organizaţie de cercetare, care suportă cel putin 10 % din costurile eligibile ale proiectului; 

· pentru proiectele orientate, coordonatorul de proiect/ aplicantul este un agent economic; 

· pentru proiectele complexe, rezultatele proiectului sunt diseminate pe scară largă prin conferinţe, publicaţii etc. 

· pentru proiectele orientate, rezultatele proiectului aparţin în întregime agentului/agenţilor economic(i) beneficiari ai grantului;
· proiectul îndeplineşte condiţiile referitoare la valoarea maximă a grantului. 
c) proiectul propus respectă condiţiile şi criteriile de acordare a ajutorului de stat şi e conform cu cotele maxime de finanţare permise de schema. 
Dacă unul din aceste criterii nu este îndeplinit propunerea de proiect este considerată neeligibilă.
15.3.1. Dacă potenţialul beneficiar este o întreprindere mare, sau dacă se solicită ajutor pentru inovare de proces sau organizaţională în servicii, se verifică dacă există sau nu efect stimulator după modul cum rezultatele proiectului contribuie la realizarea unor indicatori cantitativi precum: creşterea cheltuielilor private în CDI, nr. de locuri de muncă menţinute/create în CDI, creşterea nr. de brevete, creşterea nr. de publicaţii ştiinţifice, creşterea participării la proiecte internaţionale, creşterea nr. de produse, procese şi servicii noi/îmbunătaţite etc.
15.3.2. Dacă se solicită ajutor de stat pentru protejarea drepturilor de proprietate intelectuală se verifică dacă potenţialul beneficiar este întreprindere mică sau mijlocie.

15.3.3. Dacă se solicită ajutor de stat pentru procurarea de servicii suport şi de consultanţă pentru inovare se verifică următoarele:

- potenţialul beneficiar este o întreprindere mică sau mijlocie;

- ajutorul nu depăşeşte maximum 200.000 Euro per beneficiar pe orice perioadă de 3 ani şi nu este cumulat cu ajutor de minimis pentru acelaşi tip de costuri (din declaraţia pe propria răspundere a beneficiarului prin care menţionează că nu a beneneficiat de ajutor de minimis pentru aceleaşi costuri eligibile).
În contract se va specifica dacă serviciile sunt achiziţionate de la un furnizor de servicii acreditat la nivel naţional sau european, sau, în caz că nu e îndeplinită această condiţie, se prevede că ajutorul nu acoperă decât cel mult 75% din costurile eligibile.

Prin contract beneficiarul se va angaja să cumpere serviciile la preţul pieţei.
15.3.4. Pentru proiectele care solicită ajutor de stat pentru inovare de proces sau organizaţională în servicii se verifică din cererea de finanţare următoarele:

- inovarea organizaţională priveşte exclusiv folosirea şi exploatarea Tehnologiei Informaţiei şi Comunicaţiilor pentru a schimba organizaţia; 

- inovarea e formulată sub formă de proiect dedicat, cu un coordonator de proiect calificat, precum şi cu menţionarea costurilor proiectului; 

- rezultatul proiectului asistat este dezvoltarea unui standard, al unui model de afacere, al unei metodologii sau concept, care poate fi sistematic reprodus, poate chiar acreditat şi eventual brevetat; 

- inovarea de proces sau organizaţională este nouă sau îmbunătăţită substanţial până la nivelul cel mai ridicat în acel sector din Comunitate (noutatea poate fi demonstrată de beneficiar, spre exemplu pe baza unei descrieri precise a inovării, în comparaţie cu nivelul cel mai avansat în tehnici de proces sau organizaţionale folosite de alţi agenţi economici din acelaşi sector); 
- inovarea de proces sau organizaţională implică un nivel mare de risc (riscul este evaluat în termeni de: costurile proiectului în relaţie cu cifra de afaceri a firmei, timpul necesar dezvoltării noului proces, câştiguri ce se preconizează a fi obţinute din inovarea de proces în  comparaţie cu costurile proiectului, probabilitatea eşecului);
- ajutorul de stat nu este solicitat pentru schimbări periodice sau de rutină făcute pentru producţie, liniile de producţie, procesele industriale, serviciile existente sau alte operaţii aflate în desfăşurare;

- în caz că potenţialul beneficiar este o întreprindere mare se verifică condiţia de colaborare cu un IMM în activitatea sprijinită prin ajutor de stat şi faptul că IMM-ului partener îi revin cel puţin 30 % din costurile eligibile totale. 

15.4. Propunerile de proiect declarate eligibile vor fi supuse procedurii de evaluare tehnico-ştiinţifică cu experţi independenţi, în vederea selectării pentru finanţare. 
Evaluarea tehnico-ştiinţifică a propunerilor de proiecte se realizează pe baza criteriilor de evaluare din tabelele nr. 6 şi 7, într-o singură etapă, care se desfăşoară în două faze:

a) Faza evaluării individuale (on-line). Pentru fiecare ofertă de proiect sistemul informatic alocă un număr de trei experţi evaluatori (panel) din care unul este desemnat raportor.

Fiecare evaluator din panel acordă un punctaj pentru fiecare criteriu examinat în etapa respectivă şi consemnează un comentariu ataşat notei (Fişa de evaluare individuală). În cazul în care, la unul sau mai multe criterii, nu se acordă punctajul maxim, expertul evaluator este obligat să justifice foarte clar motivul pentru care a scăzut punctajul, cu referire la unul sau mai multe din precizările nominalizate la fiecare criteriu, după caz.

b) Faza evaluării în panel – toţi cei trei evaluatori reexaminează în comun evaluarea efectuată stabilind punctajul pe fiecare criteriu şi punctajul final. Rezultatul evaluării în panel va fi consemnat în raportul de consens semnat de membrii panelului. Raportul de consens trebuie să argumenteze punctele tari şi punctele slabe ale ofertei de proiect, astfel încât directorul de proiect să-şi poată optimiza, în viitor, structura ofertei de proiect. În condiţiile în care în panel nu există consens, oferta de proiect este dată spre evaluare unui alt panel de evaluatori. Dacă nici în acest caz nu există consens punctajul se calculează ca media aritmetică a notelor acordate de evaluatorii din al doilea panel. Raportul de consens, fără elementele care ar putea conduce la identificarea persoanelor care l-au elaborat, se transmite directorului de proiect la adresa de e-mail sau fax menţionată în propunerea de proiect.

Criterii de evaluare a proiectelor complexe ce urmează a fi finanţate în cadrul schemei:

Tabel 6

	Criterii de evaluare 

	1. Relevanţa (MAXIM 10 PUNCTE)

	În ce măsură proiectul contribuie la dezvoltarea cunoştiinţelor în domeniu (max.7 p.)

Scopul urmărit este clar definit (max.3 p.)

	2. Descrierea proiectului din punct de vedere ştiinţific şi tehnic, incluzând gradul de noutate şi posibilitatea aplicării rezultatelor cercetărilor (MAXIM 45 PUNCTE)

	Gradul de noutate şi de complexitate al soluţiilor propuse/ potenţial brevet (max.8 p.)
Claritatea definirii tematicii proiectului (max.4 p.)
Gradul de corelare a activităţilor cu scopul propus (max.7 p.)
Măsura în care rezultatele susţin scopul proiectului şi sunt cuantificabile(max.7 p.)
Cât de clar şi coerent este prezentată schema de realizare a proiectului, cu defalcarea pe activităţi? (max.6 p.)
Evidenţierea posibilităţilor de transfer a rezultatelor la potenţialii beneficiari (max.5 p.)
Existenţa unor măsuri pentru protejarea proprietăţii intelectuale (max.4 p.)
Gradul de diseminare a rezultatelor (conferinţe internaţionale, târguri, expoziţii, etc) (max.4 p.)

	3. Impactul generat de proiect (MAXIM 10 PUNCTE)

	Măsura în care proiectul generează efecte sociale, economice şi de mediu clare (max.4 p.)

Măsura în care sunt atraşi tineri specialişti în activitatea de cercetare (max.6 p.)

	4. Managementul proiectului. Alcătuirea consorţiului (MAXIM 20 PUNCTE)

	Experienţa coordonatorului în domeniu şi în managementul proiectelor naţionale/ internaţionale (max.3 p.)
Experienţa partenerilor în domeniu şi în realizarea de proiecte nationale/ internaţionale (max.3 p.)
Competenţa managerială şi profesională a directorului de proiect (max.5 p.)
Gradul de specializare şi complementaritatea profesională a personalului de cercetare implicat în proiect (max.4 p.)
Claritatea metodelor/ modalităţilor de conducere, coordonare şi comunicare pentru realizarea proiectului (max.5 p.)

	5. Resursele materiale, financiare şi umane (MAXIM 10 PUNCTE)

	Măsura în care resursele existente asigură îndeplinirea obiectivelor proiectului (max.6 p.)
Măsura în care alocarea resurselor corespunde planului de realizare (max.4 p.)

	6. Conformitatea cu Programul Cercetare de Excelenţă (0 sau 5 PUNCTE)

	Directorul de proiect are proiect în derulare/finalizat la Programul Cercetare de Excelenţă, modulele I şi III şi a propus / participă la Programul Cadru 7?  Dacă da, se acordă 5 puncte, dacă nu, se acordă 0 puncte.

	Directorul de proiect nu a participat la Programul Cercetare de Execelenţă, modulele I şi/sau III - se acordă din oficiu 5 puncte.

	TOTAL puncte (MAXIM 100)


Criterii de evaluare a proiectelor orientate de inovare şi transfer tehnologic ce urmează a fi finanţate în cadrul schemei :

Tabel 7

	1. Relevanţa (max. 15 puncte)

	1.1. Caracterul inovativ al propunerii de proiect (max. 5 p)

	1.2. Obţinerea unui produs / tehnologie / serviciu nou sau modernizat cu şanse de a fi exploatat cu succes comercial pe piaţă (max. 3 p)

	1.3. Nivelul de utilizare ulterioară a produsului / tehnologiei / serviciului (max. 4 p)

	1.4. Compatibilitatea cu strategia generală a agentului economic (max. 3 p)

	Puncte tari, puncte slabe: 

	2. Potenţialul tehnic al propunerii (max. 15 puncte)

	2.1. Claritatea descrierii propunerii de proiect  (max. 5p)

	2.2. Coerenţa activităţilor propuse (max. 2p)

	2.3. Caracterul multidisciplinar al activităţilor cuprinse în proiect (max. 2p)

	2.4. Gradul de originalitate al variantelor, metodelor propuse în realizarea proiectului (max. 2p)

	2.5. Complexitatea produsului  / tehnologiei / serviciului (max. 2p)

	2.6. Măsura în care propunerea respectă reglementă​ri​le şi standardele corespunzătoare U. E. (calitate, mediu, risc etc.) (max. 2p)

	 Puncte tari, puncte slabe: 



	3. Justificarea economică a propunerii (max.15 puncte)

	3.1. Claritatea Planului de afaceri propus (max. 5 p)

	3.2. Contribuţia proiectului la creşterea competitivităţii agentului economic (max. 3 p)

	3.3. Existenţa unor conjuncturi de piaţă favorabile produsului / tehnologiei / serviciului rezultate din studii de marketing (max. 3 p)

	3.4. Durata de recuperare a investiţiei de cercetare – dezvoltare (max. 4 p)

	 Puncte tari, puncte slabe:  

	4. Resurse materiale şi financiare (max. 15 puncte)

	4.1. Există dotarea materială necesară realizării proiectului (max. 3 p) 

	4.2. Dotarea necesară realizării proiectului concordă cu obiectivul şi activităţile propuse(max. 4 p)

	4.3. Bugetul este clar şi detaliat (max. 4 p)

	4.4. Cheltuielile propuse sunt dimensionate după necesităţile de implementare a proiectului (max.4 p)

	 Puncte tari, puncte slabe: 



	5. Resurse umane (max. 20 puncte) 

	5.1. Capacitatea profesională şi managerială a directorului de proiect (max. 5 p)

	5.2. Calificarea echipei (personalului cheie) de realizare a proiectului (max. 3 p)

	5.3.  Experienţa anterioară a agentului economic în proiecte similare sau alte proiecte (SAPARD, ISPA, PHARE, altele) (max. 5 p); (se va puncta spre limita superioară cazul în care proiectele au conţinut ştiinţific şi către limita inferioară, celelalte)

	5.4.  Relaţii de colaborare existente (anterioare) ale agentului economic cu entităţile de cercetare partenere (max. 4 p) (în funcţie de rezultate se va puncta în limita indicată)

	5.5. Relaţii de colaborare existente (anterioare) ale agentului economic cu alte entităţi de cercetare (max. 3p) (în funcţie de rezultate se va puncta în limita indicată)

	Puncte tari, puncte slabe



	6. Calitatea managementului (max. 15 puncte)

	6.1. Managementul este coerent asigurând realizarea obiectivului propus (max. 4 p)

	6.2. Metodele propuse asigură condiţii pentru management eficient (max. 4 p)

	6.3. Măsuri de protecţie a proprietăţii industriale (max. 3 p)

	6.4. Finalizarea proiectului favorizează creşterea calificării personalului agentului economic (max. 2p)

	6.5. În ce măsură sunt respectate regulile privind impactul asupra mediului şi respectarea eticii profesionale (max. 2 p)

	Puncte tari, puncte slabe: 

	7. Conformitatea cu Programul Cercetare de Excelenţă (max. 5 puncte)

	7.1. Directorul de proiect are proiect în derulare / finalizat la Programul Cercetare de Excelenţă propus şi a propus / participă la Programul FP 7(max. 5 p)

	Nu există penalizare în cazul directorilor de proiect care nu au participat la Programul Cercetare de Excelenţă, punctajul se acordă, din oficiu.

	TOTAL (maxim 100)


Propunerile sunt încadrate, în ordinea descrescătoare a punctajului obţinut, în Lista propunerilor de proiecte, listă ce va fi dată publicităţii. Se finanţează proiectele din listă în ordine descrescătoare în limita bugetului alocat competiţiei. 
Contestaţiile se depun sau se transmit conducătorului de program, în formă scrisă, în termenul stabilit prin anunţul privind cererea de propuneri de proiecte. Se vor admite doar acele contestaţii care fac referiri la vicii de procedură. 

În urma rezolvării contestaţilor se va întocmi Lista propunerilor de proiecte ce vor fi negociate în vederea contractării. 
Propunerile a căror finanţare nu poate fi acoperită, în ordinea descrescătoare a punctajului, din resursele bugetare disponibile, constituie Listă de rezervă. În măsura disponibilizării de fonduri pentru finanţare, în ordinea clasificării, vor intra la negociere în vederea contractării propunerile de proiecte din Lista de rezervă.

15.5. Pe baza listei rezultate în urma evaluării şi în limita fondurilor publice alocate, autoritatea contractantă desfăşoară negocierea contractului de finanţare pentru fiecare proiect, în ordinea din listă. Negocierea fiecărui contract de finanţare urmăreşte structura bugetului solicitat cu respectarea cotelor de finanţare şi a costurilor eligibile aşa cum sunt prevăzute în schemă.
Numai pentru programul Parteneriate, în cazul în care  un director de proiect a depus mai multe oferte de proiect, în cadrul aceleiaşi direcţii de cercetare, la aceeaşi competiţie, iar acestea întrunesc punctajul stabilit pentru acordarea finanţării, acesta trebuie să opteze pentru finanţarea unei singure oferte de proiect în cadrul schemei.

 În cazul în care, ca urmare a procesului de negociere, nu se ajunge la perfectarea contractului de finanţare pentru unul/unele dintre propunerile de proiecte, negocierea se desfăşoară în continuarea listei.

15.6. Rezultatele cercetărilor obţinute în baza unui contract finanţat din fonduri publice aparţin persoanelor juridice executante şi ordonatorului principal de credite, în egală măsură, dacă prin contract nu se prevede altfel. Prevederile din contract vor respecta regulile specifice tipurilor de proiecte finanţate conform capitolului 10. Modul în care sunt repartizate drepturile de proprietate intelectuală între partenerii la proiect este precizat în cadrul contractului cu respectarea prevederilor prezentei scheme (Anexa 2). 

16. Efectele pozitive ale acordării de ajutor
Creşterea cheltuielilor private pentru CD şi promovarea inovării în întreprinderi sunt principalele efecte pozitive ale acordării ajutorului de stat. Schema de ajutor de stat este o componentă din instrumentul de finanţare care este PN II şi contribuie la atingerea indicatorilor ţintă ai PN II care măsoară realizarea obiectivelor generale şi specifice ale Strategiei Naţionale de CDI. Aceste obiective sunt sincronizate cu obiectivele Comunităţii Europene în domeniul CDI. 

Conducătorul de program, înainte de a acorda ajutor unui beneficiar în cadrul schemei, va analiza următoarele:

· creşterea netă a activităţii de cercetare-dezvoltare-inovare a agentului economic;

· contribuţia măsurii la dezvoltarea globală a sectorului în cauză, privind nivelul cercetării-dezvoltării-inovării;

· contribuţia măsurii la îmbunătăţirea situaţiei comunitare, privind cercetarea-dezvoltarea-inovarea în contextul internaţional. 

17. Raportarea şi monitorizarea 

17.1. În vederea asigurării transparenţei şi a unui control eficient al ajutoarelor de stat MECT-ANCS va aplica prevederile art. 18 din O.U.G. nr. 117/2006 privind procedurile naţionale în domeniul ajutorului de stat şi va transmite Consiliului Concurenţei rapoarte anuale privind schema de ajutor de stat instituită de prezenta decizie în vederea transmiterii acestora Comisiei Europene, conform cu Regulamentul CE nr. 659/1999, şi cu Regulamentul CE nr. 794/2004.  
17.2. Schema de ajutor de stat va fi publicată integral pe site-ul ANCS, la adresa www.mct.ro. 

17.3. Monitorizarea implementarii schemei de ajutor de stat se realizează de conducătorii de programe, care vor transmite MECT-ANCS rapoarte semestriale de monitorizare privind verificarea modului de acordare a ajutoarelor de stat în baza prezentei scheme şi evaluarea efectului stimulator al ajutoarelor acordate pe baza criteriilor prezentate la capitolul 13. Pentru întreprinderile mari, evaluarea trebuie să fie bazată pe o analiză comparativă a situaţiei atât cu cât şi fără ajutorul de stat, în concordanţă cu cel puţin unul din următoarele criterii:
Creşterea mărimii proiectului: creşterea costurilor totale ale proiectului (fără diminuarea cheltuielilor suportate de către beneficiar din fonduri proprii  o dată cu primirea ajutorului, comparativ cu situaţia în care nu s-a beneficiat de ajutor); creşterea numărului de angajaţi implicaţi în activităţile de CDI;

Creşterea razei de acţiune: creşterea numărului de rezultate obţinute pe proiect; realizarea unui proiect mai ambiţios caracterizat de o probabilitate mai mare de impact ştiinţific sau tehnologic, dar şi de o probabilitate mai mare de eşec (legată de riscuri mai mari asumate prin proiectul de cercetare, de desfăşurarea pe termen lung a proiectului, de incertitudinea privind rezultatele acestuia);
Creşterea vitezei: o perioadă mai scurtă de timp pentru terminarea proiectului în comparaţie cu acelaşi proiect realizat fără ajutor;
Creşterea sumei totale cheltuită pe CDI: creşterea cheltuielilor totale de CDI ale beneficiarului; creşterea bugetului angajat pentru proiect (fără o scădere corespunzătoare în bugetul altor proiecte); creşterea cheltuielilor de CDI ale beneficiarului ca procent din cifra totală de afaceri.

Raportul anual va fi întocmit pe baza rapoartelor de monitorizare ale conducătorilor de programe şi va conţine, în cazul fiecărui  instrument în parte, următoarele informaţii:

· numele beneficiarilor;

· cuantumul ajutorului de stat în cazul fiecărui beneficiar şi defalcat pe proiecte;
· tipurile de activităţi finanţate şi intensităţile ajutorului per beneficiar per  proiect;

· sectorul de activitate în cadrul căruia s-a realizat proiectul beneficiar de ajutor.

Pe baza rapoartelor de monitorizare ale conducătorilor de programe MECT-ANCS va demonstra în cadrul raportului anual cum s-a analizat efectul stimulator al ajutorului de stat înainte de acordarea acestuia cu ajutorul indicatorilor cantitativi şi calitativi de mai sus. 
17.4. MECT - ANCS va furniza Consiliului Concurenţei informaţiile cuprinse în Anexa la Cadrul comunitar privind ajutorul de stat pentru cercetare, dezvoltare şi inovare pentru fiecare ajutor acordat în baza prezentei scheme ce depăşeşte 3 milioane euro şi nu este supus obligaţiei notificării individuale, pentru a fi transmise Comisiei Europene în termen de 20 de zile lucrătoare de la acordarea respectivului ajutor. 
17.5. MECT - ANCS şi conducătorii de programe vor păstra, pentru o perioadă de 10 ani începând de la data acordării ultimului ajutor în cadrul schemei, toate informaţiile referitoare la ajutoarele acordate în cadrul prezentei scheme de ajutor de stat, în special cele care vizează costurile eligibile şi intensitatea.

17.6. MECT - ANCS va furniza Consiliului Concurenţei toate informaţiile solicitate de Comisia Europeană cu privire la prezenta schemă de ajutor de stat, pentru a fi transmise Comisiei Europene în termen de 20 de zile lucrătoare de la primirea solicitării. 

Anexa 1 – Informaţii conţinute în Registrul Potentialilor Contractori
	RPC : Informaţii generale 
	 



	
	Cod fiscal/CUI
Cont utilizator
Rol
 Eligibilitate
Data
Motiv

Informaţii generale 

 

  Denumire legală 

  Abreviere consacrată | Ţara 

  Localitate | Judeţ | Sector

  Strada | Număr | Cod poştal

  Bloc | Scara | Ap | Web

    

  |  

    

  |  

    

  |  

    

  Act constituire (Tip | Nr | Data)

  Tip

  Registru comerţ 

  Mărime

  Trezorerie

  

  Formă organizare 

  IBAN Trezorerie

  

  Formă proprietate 

  Banca

  SIRUES

  IBAN Banca

  SIRUTA

Reprezentant legal 

  Titlu

  Funcţia

  CNP

Nume 

Prenume tata 

Prenume 

  Data naşterii

  Sex

  Telefon

  Fax

  Mobil

  E-mail

Director economic / Contabil şef 

  Titlu

  Funcţia

  CNP

Nume 

Prenume tata 

Prenume 

  Data naşterii

  Sex

  Telefon

  Fax

  Mobil

  E-mail

  Obiectul de activitate şi specializări ştiinţifice 

  Nomenclator
 1
2
3
4
  CAEN

 NABS

 UNESCO

 ORTELIUS

	   RPC : Bonitate 

Bonitate [mii lei]
Data situaţie 
31 Dec 2006
31 Dec 2005
31 Dec 2004
  Total Active imobilizate

  Total Active circulante, din care:

   Stocuri

   Disponibilităţi băneşti

  Creanţe

  Total Capitaluri , din care:

  Capital social subscris şi vârsat

  Patrimoniu public

  Datorii curente sub un an 

  Total Datorii 

  Cifra de Afaceri

  Total Venituri 

  Total Cheltuieli 

  Rezultatul Brut al exerciţiului financiar

  Rezultatul Net al exerciţiului financiar

  Solvabilitate patrimonială [%]

  Lichiditate Generală [%] 

Resurse umane
Data situaţie 
31 Dec 2006
31 Dec 2005
31 Dec 2004
  Număr Mediu de salariaţi, din care:

  Personal în Producţie, din care:

  Personal în producţie cu studii superioare 
  Personal în Cercetare-Dezvoltare, din care:

 Personal în Cercetare-Dezvoltare cu studii superioare
  Personal în Marketing / Desfacere, din care:

  Personal în marketing / desfacere cu studii superioare 
   Personal în Administraţie, din care:

  Personal în Administraţie cu studii superioare

	   RPC : Documente obligatorii –Copii după documentele oficiale: Certificat Unic de Înregistrare, Certificat fiscal, Act constituire, 

Statut, Situaţii financiare (Bilanţ, Contul de profit şi pierderi/Contul de excedent şi deficit, etc)

Denumire
Document
Descriere

	   RPC : Componenţă organ de conducere / Consiliul de administraţie

 Componenţă organ de conducere / Consiliul de administraţie 

  Data situaţiei
 CNP 
Sex
Data naştere 
Nume
Prenume
[image: image19.png]




	 

	
	
	


	 

	   RPC : Structura actionariat - persoane fizice

 Structură acţionariat - persoane fizice 

  Data situaţiei
 CNP 
Sex
Data naştere 
Nume
Prenume
Cota Acţiuni
	 


			

	 

   RPC : Structură acţionariat - persoane juridice

 Structură acţionariat - persoane juridice 

  Data situaţiei
 Nr. fiscal 
Denumire org.
Adresa 
Judeţ
Cotă Acţiuni [%]

  Declaraţie

Subsemnatul,
în calitate de Director general , reprezentant legal al organizaţiei,
declar pe proprie răspundere,
că 
înregistrată la Registrul Comerţului cu nr.,
cu sediul în............ 
are prevăzut în obiectul de activitate stabilit potrivit legii activitatea de cercetare-dezvoltare şi îndeplinesc condiţiile de eligibilitate prevăzute la art. 13 din HG 1265/2004: 

[image: image31.wmf]nu sunt declarat, conform legii, în stare de incapacitate de plată; 

[image: image32.wmf]plăţile/conturile nu sunt blocate conform unei hotărâri judecătoreşţi; 

[image: image33.wmf]nu există declaraţii inexacte cu privire la informaţiile solicitate de  Autoritatea Contractantă ;
[image: image34.wmf]nu am încălcat prevederile unui alt contract de finanţare încheiat anterior cu o Autoritate Contractantă. 

Dacă se solicită, voi face dovada către Autoritatea Contractantă că îndeplinesc condiţiile prevăzute la art. 13 din HG 1265/2004. 

Data 


  

Reprezentant legal,
Numele şi prenumele:


Funcţia:


Semnătura şi ştampila ...................................... 

 

 

 




Anexa 2 – Modele contracte de finanţare
Anexa 2A – Model contracte de finanţare pentru proiecte complexe (“ Parteneriate”)


 Anexa 2B – Model contracte de finanţare pentru proiecte orientate (“Inovare”)
Anexa 3 – Modelul declaraţiei privind nefinanţarea
Declaratia pe propria raspundere trebuie sa contina si prevederi exprese referitoare la statutul /sau nu de IMM al societatii beneficiare.
Declarăm pe proprie răspundere că activităţile şi lucrările din cadrul proiectului cu titlul: “ ............................................................................................. ” depus la Competiţia din anul ..., organizată de ....................., nu sunt şi nu au fost finanţate din alte surse publice.  

	Data:
	

	Reprezentant legal
	Funcţia: 

	
	Numele şi prenumele

Semnătura

Ştampila

	Director de proiect
	Numele şi prenumele

Semnătura


Anexa 4 – Modelul declaraţiei pe propria răspundere privind cumulul
Declarăm pe proprie răspundere că nu am primit ajutor de minimis pentru aceleaşi costuri eligibile pentru care solicităm acum ajutor de stat în cadrul proiectului cu titlul: “ ......................................................................................... ”.

	Data:
	

	Reprezentant legal
	Funcţia: 

	
	Numele şi prenumele

Semnătura

Ştampila

	Director de proiect
	Numele şi prenumele

Semnătura


Anexa 5 – Modelul declaraţiei pe propria răspundere privind ajutorul de stat
Declarăm pe proprie răspundere că toate informaţiile oferite în cadrul proiectului cu titlul: “ ............................................................................................. ” sunt reale şi corespund prevederilor schemei ajutorului de stat nr.  ………………………………………. 
	Data:
	

	Reprezentant legal
	Funcţia: 

	
	Numele şi prenumele

Semnătura

Ştampila

	Director de proiect
	Numele şi prenumele

Semnătura


Anexa 6 – Modelul declaraţiei pe propria răspundere că nu se află în situaţiile privind “firmele în dificultate”
Declarăm pe proprie răspundere că nu este îndeplinită nicio condiţie pentru ca instituţia …………………………………… să fie considerată “firmă în dificultate”, conform Liniilor Directoare comunitare cu privire la ajutorul de stat pentru salvarea şi restructurarea întreprinderilor în dificultate (2004/C244/02).

	Data:
	

	Reprezentant legal
	Funcţia: 

	
	Numele şi prenumele

Semnătura

Ştampila

	Director de proiect
	Numele şi prenumele

Semnătura


�








� Se foloseşte metodologia prevazută în Liniile directoare privind ajutorul de stat regional pentru perioada 2007-2013 (2006/C 54/08). 


� Acestea pot fi întreprinderi mici, mijlocii sau mari.


 


� “Firme în dificultate” în sensul Liniilor Directoare comunitare cu privire la ajutorul de stat pentru salvarea şi restructurarea întreprinderilor în dificultate (2004/C244/02). 


� Spre exemplu, Articolul 3 din Regulamentul (EEC) Nr. 1107/70 al Consiliului din data de 4 iunie 1970 privind acordarea ajutorului pentru transportul feroviar, rutier şi fluvial prevede reguli specifice pentru compatibilitatea ajutorului de stat acordat  în sectorul transportului feroviar, rutier şi fluvial şi activităţile de cercetare-dezvoltare. 


� Prin activitate non-economica se înţelege: 


- activităţi de educaţie pentru perfectionarea resurselor umane; 


- activităţi de CD independente sau în colaborare pentru extinderea cunoştinţelor şi o mai bună înţelegere a fenomenelor; 


- diseminarea rezultatelor cercetării;


- activităţi de transfer tehnologic (vânzarea de licenţe, crearea de spin-off-uri sau alte forme de management al cunoaşterii, create de organizaţiile de cercetare), dacă sunt de natură internă şi toate veniturile din aceste activităţi sunt reinvestite în activităţile principale ale organizaţiei de cercetare. Prin natura internă se înţeleg situaţiile în care managementul cunoaşterii în cadrul organizaţiilor de cercetare este realizat de un department sau altă formă de organizare subordonată organizaţiei de cercetare în cauză sau acesteia în colaborare cu altă organizaţie de cercetare. Contractarea de astfel de servicii de la terţi prin achiziţii publice nu afectează  natura internă a acestor activităţi. 


� Separarea în contabilitate a activităţilor economice de cele  non-economice va deveni obligatorie pentru toate instituţiile definite ca organizaţii de cercetare conform definiţiei 5(d) din schemă, până la sfârşitul anului 2008.


� “În întregime alocat” organizaţiei de cercetare însemnând că aceasta se va bucura de toate beneficiile economice rezultate din drepturile de proprietate în cauză, cuprinzând atât dreptul de proprietate, cât şi cel de vânzare de licenţă. Aceste condiţii sunt îndeplinite şi în cazul în care organizaţia decide să încheie viitoare contracte privind aceste drepturi, inclusiv asupra licenţei, cu partenerii de colaborare.


� Compensarea echivalentă calculată la preţul pieţei pentru dreptul de proprietate intelectuală se referă la compensarea tuturor beneficiilor rezultate dintr-un asemenea drept. În conformitate cu principiile generale privind ajutorul de stat şi ţinând cont de dificultăţile întâmpinate în cele mai multe cazuri în stabilirea preţului pieţei se va considera că această condiţie este îndeplinită dacă organizaţia de cercetare negociază, ca şi un vânzător, în vederea obţinerii beneficiului maxim la momentul semnării contractului.


� Programul este structurat pe 9 direcţii prioritare de cercetare: tehnologia informaţiei şi comunicaţii; energie; mediu;  sănătate;  agricultură, siguranţă şi securitate alimentară; biotehnologii; materiale, procese şi produse inovative; spaţiu şi securitate; cercetare socioeconomică şi umanistă. 

